Зэхьэзэхуэ щхьэпэхэр Налшык щокIуэкI
СтIолыщхьэ теннис
Налшык дэт Универсальнэ спорт комплексым щекIуэкIащ «Кубок вызова - Локомотив» стIолыщхьэ теннисымкIэ урысейпсо зэхьэзэхуэ. Ар хухахащ Наркотикхэм ебэныным и дунейпсо махуэм. Зэхьэзэхуэр къызэрагъэпэщащ «Локомотив»-мрэ олимп резервым и сабий-ныбжьыщIэ спорт школымрэ.

Я ныбжь елъытауэ гуэшауэ щыта гупхэм нэхъыщIэхэм я деж пашэныгъэр щаубыдащ Къэбэрдей-Балъкъэрым щыщ Сундиевэ Елизаветэрэ Дагъыстэным къикIа Зайнутдинов Магомедпаширэ. Нэхъыжьхэм я зэпеуэм япэ увыпIэхэр къыщахьащ хэгъэрей Лавринович Аурикэрэ Ставрополь крайм и командэ къыхэхам и спортсмен Хитилов Леонидрэ. Псори зэхэту КъБР-м и теннисистхэм медаль зэмылIэужьыгъуэу 9 зэхьэзэхуэм щызыIэрагъэхьащ.
«Мыпхуэдэ зэхьэзэхуэр Налшык иджы етIуанэу щокIуэкI. Илъэс блэкIам спортсмен куэд кърихьэлIащ, мы гъэм щхьэусыгъуэ щхьэхуэхэм я зэранкIэ апхуэдиз дыдэ хэткъым, ауэ Кавказ Ищхъэрэм и щIыналъэ псори къызэщIиубыдащ», - къыхигъэщащ зэхьэзэхуэхэм я судья нэхъыщхьэ, дунейпсо категорие зиIэ Климов Андрей икIи дыщIигъуащ балигъхэр зыхэтыну зэхьэзэхуэм и къыкIэлъыкIуэ Iыхьэри зэрырагъэкIуэкIынур.
Климовым къыхигъэщащ Къэбэрдей-Балъкъэрым щыщ теннисист хъыджэбз цIыкIухэр фIыуэ зэрыджэгуар икIи медалхэм я нэхъыбэр зэрызыIэрагъэхьар.
«Ди республикэм щIэх-щIэхыурэ мыпхуэдэ пщIэшхуэ зиIэ зэхьэзэхуэхэр спорт лIэужьыгъуэхэм ирегъэкIуэкI, икIи ар захуагъэщ. Япэрауэ, спорт инфраструктурэ хъарзынэкIэ дыкъызэгъэпэщащ. ЕтIуанэрауэ, нэгъуэщI щIыналъэхэм къикIа гупхэр къыщыкIуэкIэ - ар республикэм и инвестицэм и хэлъхьэныгъэщ, сыт хуэдэ унэтIыныгъэми. Апхуэдэхэр нэхъыбэхукIэ нэхъыфIщ!» - жиIащ Климовым.

Жыласэ Замир.
